10 wenke vir treffende selfoonfoto’s | Maroela Media
Die gebou op die horison is in die middelste derde van die rooster geplaas. Dit gee aan die foto ‘n ongewone hoek. Foto: Adéle Changuion
Dit is altyd lekker om deur foto’s te blaai ná ŉ groot gebeurtenis of geleentheid. Dié foto’s, veral van groot geleenthede, is egter dikwels met ŉ effens duur kamera of deur ŉ professionele fotograaf geneem. Deesdae maak slimfone dit maklik om onvergeetlike foto’s te neem, al is jy ŉ groentjie. Volg dié tien eenvoudige wenke om onvergeetlike foto’s met jou selfoon te neem.
Neem nader foto’s
Selfoonkameras het ŉ relatief wye velddiepte, wat beteken dat dit mooier foto’s neem hoe nader dit aan die onderwerp gebring word. As daar te veel ander elemente in die agtergrond van die foto is, beweeg nader met jou kamera om die raam te vul.
In swakker lig is jou selfoon se sluiterspoed stadiger as normaalweg. Dit beteken dat jy ŉ oomblik langer het om ŉ beeld vas te vang. Hou jou selfoon met albei jou hande vas en jou arms tot dit in lyn is met jou skouers.
Maak gebruik van meer hoeke
Moenie al jou foto’s uit gewone hoeke neem nie. Lê op die grond, neem foto’s van bo en onder en van die kant, of lê op jou maag om die bes moontlike hoek vir die foto op te spoor.
Gebruik die sogenaamde “rule of thirds”. Wanneer jy ŉ foto wil neem, verbeel jou twee horisontale lyne en twee vertikale lyne wat die beeld in ŉ roosterblok skep. Laat die onderwerp wat jy wil afneem op een van die lyne kruis sodat dit in een van die derdes van die blok val.
Neem in panorama
Hiervoor kan jy ŉ driepoot vir ŉ selfoon gebruik. Die meeste slimfone het ingeboude panorama-opsies. Dit stel jou in staat om wyer foto’s van die omgewing te neem.
Plaas die onderwerp op die regte plek
Soms is dit beter wanneer die horison laer op die skerm is omdat dit ŉ meer dramatiese effek verleen. Moenie dit te hoog op die sogenaamde rooster plaas nie. Maak ook altyd seker daar is niks vreemde objekte agter die onderwerp nie.
ŉ Swart agtergrond absorbeer al die lig. Dit verseker ook dat daar geen lig of weerkaatsings op jou foto’s is nie.
Vermy direkte sonlig
Die onderwerp sal koeler en beter belig wees as jy weg van direkte sonlig die foto neem. Bewolkte dae bied perfekte beligting vir baie goeie foto’s. As jy op ŉ sonnige dag moet foto’s neem, soek verkieslik goeie skaduwee.
Neem vroegoggend en laatmiddag af
Die lig vir foto’s is die beste in die vroegoggend omdat sonlig goed verlig maar nie jou onderwerp met direkte en harde strale belig nie.
Kies die hoogste en beste gehalte verstelling vir jou kamera. Die verstellings is nie altyd outomaties op die bes moontlike gehalte gestel nie.
Kyk na die galery onder vir voorbeelde.
‘n Swart agtergrond absorbeer al die lig. Dit bring ook die onderwerp uit. Foto: Adéle Changuion
Die is ‘n tipiese voorbeeld van die “rule of thirds” reël. Moenie die onderwerp in die middel plaas nie. Foto: Adéle Changuion
‘n Skuins hoek laat meer onderwerpe in fokus kom. Foto: Adéle Changuion
Ongewone hoeke laat foto’s minder vervelig lyk. Dié hoek is van onder. Foto: Adéle Changuion
Maak gebruik van lyne in jou foto’s. Die lening langs die rivier gee aan die foto ‘n ryker voorkoms. Foto: Adéle Changuion
Bewolkte lig verseker dat die onderwerp meer signbaar is. Foto: Adéle Changuion
Deel van: Digitaal, Só maak mens
Jos · 4 jare gelede
Baie dankie oulike wenke!